text: Røveri mod bank i Haderslev
  06 juni 2012 kl. 11.10
  Frøs Herreds Sparekasse på Moltrupvej i Haderslev blev onsdag udsat for røveri af to mænd, der var bevæbnet med en sølvfarvet pistol og formodentlig en peberspray.
  De gik ind i banken og truede sig til et ukendt beløb.
  En tredje person holdt uden for banken i en sort Audi.
  Røverne var begge iklædt sort tøj og maskerede.
  Efter røveriet flygtede de gennem Haderslev i meget høj fart. Et vidne forfulgte dem.
  De satte bilen ved en jernbaneviadukt på Ribe Landevej, hvorefter de fortsatte til fods mod golfbanen.
  Politi med hunde var hurtigt på stedet, og fem personer blev anholdt.
  Politiet har dog ikke sikkerhed for, at røverne er blandt dem.
  Politiet oplyser, at de anholdte er kendt i det kriminelle miljø.
  Syd- og Sønderjyllands Politi vil meget gerne høre fra vidner, der måske har set tre mænd mellem Ribe Landevej og golfbanen omkring klokken 11.45 eller i perioden lige efter. Telefon 1-1-4.
  